Sklep Cp 8/2003
Sodna praksa Vrhovnega sodišča, 2004-12-02

MEDNARODNO ZASEBNO PRAVO - PRAVO EVROPSKE UNIJE

priznanje tuje sodne odločbe - avstrijska sodba - vzajemnost - neposredna uporaba prava Evropske unije v slovenskem pravu

Republika Slovenije je s 1.5.2004 postala polnopravna članica Evropske unije (naprej EU). Sprejela je pravni red EU, torej tudi Uredbo Evropskega sveta št. 44/2001 z dne 22.12.2000 o pristojnosti ter priznanju in izvršljivosti sodb v civilnih in gospodarskih zadevah. Ta uredba je pričela veljati 1.3.2002 in je po določbi 76. člena v celoti zavezujoča in se neposredno uporablja v državah članicah EU v skladu s Pogodbo o ustanovitvi evropskih skupnosti, vendar z omejitvijo iz 66. člena.

Pritožbi se ugodi, sklep sodišča prve stopnje se v izpodbijanem delu (glede pravdnih stroškov) razveljavi in se zadeva v tem delu vrne sodišču prve stopnje v novo sojenje.

Sodišče prve stopnje je ugodilo ugovoru nasprotnih udeležencev ter zavrnilo predlog za priznanje tuje sodne odločbe - sodbe, ki jo je izdalo Okrajno sodišče v Feldbachu, Republika Avstrija, opr. št. 2 C 2528/96W-31 z dne 22.6.1998. Presodilo je, da je utemeljen ugovor nasprotnih udeležencev, ki so trdili, da med Republiko Avstrijo in Republiko Slovenijo ni medsebojne vzajemnosti. Zato ni izpolnjen pogoj iz prvega odstavka 101. člena Zakona o mednarodnem zasebnem pravu in postopku (Ur. l. RS, št. 56/99, ZMZPP).

Zoper tak sklep je predlagatelj vložil pritožbo v delu, s katerim je zavrnjen predlog za priznanje odločbe glede zneska procesnih stroškov v višini 94.886,72 takratnih ATS. Slep izpodbija zaradi bistvene kršitve določb pravdnega postopka, in sicer 14. točke drugega odstavka 339. člena Zakona o pravdnem postopku (Ur. l. RS, št.

36/2004 UPB2, ZPP). V pritožbi očita sodišču prve stopnje, da je njegova odločitev v delu, s katerim je bilo zavrnjeno priznanje tuje sodne odločbe glede stroškov, v nasprotju sama s seboj. Sodišče namreč ugotavlja, da v skladu s Haaško konvencijo o pravdnem postopku z dne 1.3.1954 in na podlagi, skupaj s protokolom, ki se na podlagi izmenjave not z dne 16.10.1992 še naprej uporablja, so odločbe slovenskih sodišč, s katerimi je bilo stranki naloženo, da plača pravdne stroške (ali sodne takse), v Republiki Avstriji izvršljive. Zato bi morala biti sodba avstrijskega sodišča vsaj v delu, ki se nanaša na stroške, priznana. Pritožbenemu sodišču predlaga, da izpodbijani sklep delno spremeni tako, da sodbo v stroškovnem delu glede zneska 94.886,72 ATS prizna.

Pritožba je bila vročena nasprotnim udeležencem, ki nanjo niso odgovorili.

V postopku priznanja tuje sodne odločbe v Republiki Sloveniji sodišče preizkusi med drugim, ali obstoja medsebojna vzajemnost med državama glede priznanja odločb, ki jih izdajo sodišča v obeh državah. Sodišče prve stopnje je res v svoji obrazložitvi zapisalo nasprotujoče si razloge za zavrnitev priznanja sodbe avstrijskega sodišča. Pravilno opozarja pritožba, da sodišče obrazloži, na podlagi katerih mednarodnih pogodb so izvršljive odločbe slovenskih sodišč v Avstriji in avstrijskih sodišč v Sloveniji. Med njimi našteva tako Haaško konvencijo, kot tudi dvostranske pogodbe med državama ter našteva pravna področja, na katera so te pogodbe nanašajo. Glede na to, da Haaška konvencija v 18. členu in tudi Pogodba o vzajemnem pravnem prometu z dne 16.12.1954 v 3. členu posebej določata medsebojno priznanje glede pravdnih stroškov in sodnih taks, je odločitev sodišča prve stopnje v nasprotju s temi pogodbenimi določili.

Republika Slovenije je s 1.5.2004 postala polnopravna članica Evropske unije (naprej EU). Sprejela je pravni red EU, torej tudi Uredbo Evropskega sveta št. 44/2001 z dne 22.12.2000 o pristojnosti ter priznanju in izvršljivosti sodb v civilnih in gospodarskih zadevah. Ta uredba je pričela veljati 1.3.2002 in je po določbi 76. člena v celoti zavezujoča in se neposredno uporablja v državah članicah EU v skladu s Pogodbo o ustanovitvi evropskih skupnosti, vendar z omejitvijo iz 66. člena.

Pritožbeno sodišče je moralo zaradi kršitve procesnih določb pritožbi ugoditi in izpodbijani del sklepa razveljaviti ter vrniti v novo sojenje. Sodišče prve stopnje bo moralo pri svoji odločitvi upoštevati še novo pravno ureditev, ki jo je naša država sprejela z vstopom v EU.

ZMZPP člen 101, 101/1. Uredba Evropskega sveta št. 44/2001 člen 76. Pogodba med Federativno ljudsko republiko Jugoslavijo in Republiko Avstrijo o vzajemnem pravnem prometu.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.